Twitter-aandele tuimel ná Musk kop uittrekElon Musk. (Foto: Patrick Pleul/POOL/AFP) Twitter se aandele het Maandag erg getuimel nadat Elon Musk die afgelope naweek sy plan laat vaar het om die sosialemediaplatform vir $44 miljard (sowat R750 miljard) te koop. Die platform se aandele het met 5,46% gedaal tot by $34,80 per aandeel. Dit het reeds voor die naweek met 5,10% gedaal. Musk, uitvoerende hoof van Tesla, het aanvanklik $54,20 per aandeel aangebied in sy poging om Twitter te koop. Hy het egter Vrydag kop uitgetrek en Twitter daarvan beskuldig dat hy misleidende verklarings oor die getal vals profiele op die platform gemaak het. Die sosialemediareus sê die getal vals profiele is minder as 5%. Nietemin hou Musk vol dat die syfer in werklikheid veel hoër is. Kort nadat Musk die nuus bekendgemaak het dat hy die transaksie laat vaar het, het Bret Taylor, voorsitter van die raad van Twitter, onderneem om die miljardêr te dagvaar kragtens die bepalings van die ooreenkoms wat stipuleer dat ŉ kontrakbreukfooi aan Twitter verskuldig is. “Ons is vol vertroue dat ons suksesvol sal wees,” het hy gesê. Volgens verskeie Amerikaanse mediaberigte het Twitter Wachtell, Lipton, Rosen & Katz, die vooraanstaande regsfirma in New York, aangestel om hom in die saak te verteenwoordig. Musk het onlangs in ŉ Twitter-plasing uitgevaar oor die hele debakel. “Eers het hulle gesê ek kan nie Twitter koop nie. Toe het hulle nie die inligting oor vals profiele bekend gemaak nie. Nou wil hulle my in die hof dwing om Twitter te koop. Dan moet hulle die inligting oor vals profiele in die hof bekend maak.” Dan Ives, ontleder by Wedbush Securities, sê Twitter en sy direksie is nou op sy hoede “aangesien die maatskappy en Musk nou gaan koppe stamp in ŉ hofstryd”. “Ons sien niemand anders wat op die oomblik belangstel om Twitter te koop te midde van die regsgeding nie.”